|  |  |
| --- | --- |
| **ROKODELSKA PANOGA** | **Poslikavanje panjskih končnic** |
| **POVZETEK**  |
| Poslikavanje panjskih končnic obsega poslikave pročelnih deščic čebeljih panjev, predvsem kranjičev. Od srede 18. stol. naprej je izvirna oblika ljudskega likovnega izražanja, značilna za precejšen del slovenskega etničnega ozemlja. |
| **OPIS PANOGE**  |
| Slikarstvo na končnicah čebeljih panjev kranjičev je najbolj prepoznavna oblika ljudskega likovnega izražanja na Slovenskem. Prvi pogoj za sprejemanje te oblike slikarstva je bil splošen odnos do slik in njihovo mesto v zavesti kmečkega in drugega podeželskega prebivalstva, za katere poslikane končnice niso bile le lepe in zanimive, ampak tudi koristne, saj so po sličicah razločevali panje in lastništvo. Sodobni slikarji se s to zvrstjo slikarstva ukvarjajo iz spoštovanja in zaradi ohranjanja dediščine, povpraševanja čebelarjev ali izdelovanja spominkov.Panjske končnice, imenovane tudi skočnice, čelnice, čevnice in dovži, v obliki lesenih deščic, največkrat iz mehkih vrst lesa višine od 12 do 15 cm in različnih dolžin, so v preteklosti poslikavali z oljnimi barvami iz zemeljskih pigmentov, pomešanih z domačim lanenim oljem, in s čopiči različnih debelin. Doma pridobljene barve so omogočale obstojnost poslikav kljub neugodnim vremenskim razmeram v nasprotju z industrijskimi barvami, ki so jih začeli kupovati in uporabljati ob koncu 19. stoletja. Posamezniki tudi dandanes uporabljajo tehniko poslikave z doma pripravljenimi oljnimi barvami, pri čemer osnova izdelave panjske končnice ostaja enaka – to je dobro zglajena deščica iz suhega lesa, ki jo slikar najprej prepleska z oljno barvo, ki predstavlja barvno ozadje slike. Ko se deščica posuši, na njej ustvari obris motiva prostoročno ali s šablono, tako da motiv z zdrobljenim ogljem prenese prek papirja z luknjičasto risbo. Temu sledita poslikava posameznih ploskev z barvami in slikanje obrisov s čopičem.Slikarstvo na panjskih končnicah opredeljujeta nabožna in posvetna motivika. V manjši meri velja podobno za sodobno ustvarjalnost, ko panjske končnice dobivajo tudi nove funkcije, zlasti kot spominki. Motive po predlogah ali po lastnih zamislih so v preteklosti ustvarjali slikarji, pri čemer so imeli odločilen vpliv na njihovo izbiro naročniki oziroma kupci. Prvi pogoj za razvoj slikovitega poslikavanja lesenih deščic je bilo poznavanje slikarske tehnike in priprave barv, kar je bila osnova za razvoj posebnega slikarskega sloga. Posamezni sodobni slikarji poskušajo zvesto slediti tradicionalnim vzorom glede tehnike in motivike.Za redke primerke poslikanih panjskih končnic z letnicami s konca 18. in prve četrtine 19. stol. imamo podatke o njihovih najdiščih s širšega območja Kranja in Kamnika. Iz doslej znanih podatkov v virih in literaturi se dà sklepati o njihovi zemljepisni razširjenosti v zadnji tretjini 18. stol. in na začetku 19. stol. ponekod na Gorenjskem, Dolenjskem in Koroškem ter ob koncu 19. stol. in v začetku 20. stol. na južnem Koroškem, severozahodnem slovenskem Štajerskem, na osrednjem in severnem Kranjskem ter na delu Goriškega. Ob koncu 20. in na začetku 21. stol. so poslikane panjske končnice prisotne predvsem na Gorenjskem.Slikarstvo na panjskih končnicah je znano od druge polovice 18. stoletja, razcvet je doživelo v obdobju med letoma 1820 in 1880, nato je postopoma zamiralo do začetka 2. svetovne vojne. Od konca 20. stoletja znova narašča želja čebelarjev po uporabi tradicionalne tehnike slikanja; uporabljajo do narave prijazne barve zaradi njihove večje obstojnosti ter vrednotenja tradicionalnih motivov.Končnice na tradicionalen način dandanes poslikava le nekaj posameznikov, drugi uporabljajo akrilne barve ali tisk. Takšne je mogoče kupiti v trgovinah s čebelarsko opremo. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za poslikavanje končnic na tradicionalen način je potrebno znanje slikanja, poznavanje motivike, znanje tehnologije priprave barv in načina slikanja s pomočjo šablon, na katerih so narisani obrisi motivov. Za to panogo formalno in neformalno izobraževanje ne obstajata. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | V Register nesnovne kulturne dediščine je vpisano poslikavanje panjskih končnic. Gre za ogroženo dediščino, saj končnice na tradicionalen način poslikava le nekaj posameznikov, približno deset je takih, ki jih poslikujejo serijsko z akrilnimi barvami ali s tiskom. |
| **Vidik identitete in prepoznavnosti**  | Rokodelci te panoge med seboj niso povezani, ena izdelovalka občasno organizira razstave, na katerih predstavi svoje delo.Z današnjim vedno večjim zavedanjem o pomenu čebelarstva za človeka, njegovo zdravje in ohranjanje ravnovesja v naravi narašča interes za gradnjo čebelnjakov in njihovo krašenje s poslikanimi panjskimi končnicami. Kot uveljavljena sestavina simboliziraneslovenske nacionalne identitete so del spominkarskega repertorija, zaradi česarnarašča zanimanje za poznavanje pomena motivov in za tehniko oljnega slikarstva. |
| **Vidik družbenega in gospodarskega napredka** | Panoga se spreminja zaradi uporabe industrijskih barv, neuporabe šablon za slikanje in celo uporabe tiska. Poslikavanje je aktualno zaradi povpraševanja po panjskih končnicah kot predmetih, ki so prepoznani in promovirani kot tipično slovenski. So pomembna sestavina spominkarske industrije, hkrati po njih povprašujejo čebelarji. |
| **Vidik učinkov na medgeneracijsko povezovanje in vseživljenjsko učenje** | Zunaj institucionalnega medgeneracijskega sodelovanja in prenosa znanj ni zaznati. Je pa učenje slikanja na končnice navzoče v muzejski pedagoški praksi, ki vključuje predvsem mlajše in tudi pripadnike ranljivih skupin. Na enostavnejši način jih s tempera in vodenimi barvami slikajo otroci v vrtcih in na osnovnih šolah. |
| **Vidik učinkov na turizem**  | Dejavnost je izrazito vpeta v turistično ponudbo Slovenije, pogosto se izročajo v protokolarne namene. |
| **Viri in literatura** | Makarovič, Gorazd, in Bojana Rogelj Škafar2000 Poslikane panjske končnice: zbirka Slovenskega etnografskega muzeja. Ljubljana: Slovenski etnografski muzej (Knjižnica SEM; 8).Zrelec, Aleksandra2019 Čevnice: motivika na panjskih končnicah iz zbirke Rudolfa Galoba. Maribor: Gallob.Register NKDEnota: Poslikavanje panjskih končnic<https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00065.pdf>, dostop 8. 8. 2022. |